
+ DU LESER NÅ DAGBLADET PLUSS 


En fri fugl 

Den som elsker Aurora Aksnes (23) vil alltid spille annenfiolin. 

FRIHETSKJEMPEREN: Som liten følte plateaktuelle Aurora Aksnes (23) seg annerledes enn de andre barna. Som voksen opplever hun annerledesheten som sin 
største styrke. Foto: Agnete Brun Vis mer 

- Det er kunsten som holder meg oppe. Og sulten. Det er en evig sult, sier Aurora Aksnes. 

Fra en rød velursofa i et bortgjemt hjørne på Hotel Bristol har popartisten oversikt over det summende lokalet. 7. juni kom tredjealbumet 
«A Different Kind of Human (Step2)», som fikk terningkast 5 i Dagbladet og av Aftenposten ble karakterisert som Auroras mest fullendte 
utgivelse så langt. Etter turnéen i Sør-Amerika, er hun klar for festivalsommer og norgesturné. 28. juni spilte hun på Glastonbury- 
festivalen for sine warriors & weirdos, kallenavnet hun har gitt fansen. 

Siden artistdebuten i 2014 og internasjonalt gjennombrudd med en coverversjon av Oasis-låta «Half the World Away», har 23-åringen 
markert seg med egenskrevet pop og særegent talent for å skape sitt eget univers. Hun hylles av artister som Katy Perry, og har 570 000 
følgere på Instagram. Musikkpressen framstiller henne ofte som et slags eksentrisk naturbarn, noe som underbygges av at Aurora stiller 
barbeint i TV-intervjuer, og privat har en fascinasjon for møll og algeballer. 

Men over en øl hun ikke drikker, er konsentrasjonen og styrken i det blå blikket under en kort lugg, i kombinasjon med en lavmælt, klar 
stemme, mer slående enn sansen for smale interessefelt. Fra hun som niåring oppdaget lydmagien som kunne skapes med et gammelt, 
elektronisk keyboard hun fant på foreldrenes loft, har Aurora kjent meningen med livet: 

- Jeg kunne ofret all kontakt med andre om jeg måtte. Jeg kunne ofret alt. Jeg trenger ikke noe annet enn å lage musikk: Da skjønner jeg 
hvorfor jeg er her. 

Auroras tekstunivers handler mye om utenforskap, men selv om hun skriver om alt fra ensomhet til selvmord, gjøres outsidere til 
insidere i låtene, mens insiderne fremstår som outsidere. På tittellåta «A Different Kind of Human» synger hun: 

We have come herefor you, and we're coming in peace 
Mothership will take you on higher, higher 

- Er sulten ditt eget moderskip? 

- På en måte. For sulten tar meg dit jeg skal være. 

- A different kind of human, hvem er det? 

- Mange tror at det er meg fordi jeg ofte har følt meg annerledes, men teksten har ingenting med det å gjøre. Jeg ber folk ta et valg, og 
minner dem om at de kan velge å være a different kind of human. Hadde alle hadde valgt det, hadde verden blitt et godt sted å være. 

- Har du valgt det selv? 

- For lenge siden, svarer Aurora rolig. 

- Når valgte du det? 

- Da jeg innså at jeg hadde et valg. Jeg var en smart unge, så jeg merket fort at her er jeg et sted med folk som likner på meg, men er 
annerledes. Jeg hadde andre drømmer, interesser og spørsmål enn de andre barna. Jeg husker at jeg tenkte: «Her hører jeg ikke hjemme». 
Den gangen føltes det negativt, men jeg tok et valg om å ikke undertrykke det. Jeg la fort bort behovet for å bli forstått og fant roen i at 
det er helt greit å være alene. 


Hjemme på småstedet Drange i Os kommune ga foreldrene yngstedatteren rom til å være seg selv. Storesøstrene Miranda (32) og 
Viktoria Aksnes (29) var en stund redde for at den individualistiske lillesøsteren, som brukte avklipte sokker som armvarmere og laget 
sine egne antrekk, skulle bli mobbet. Problemet ble heller at vennene ønsket mer tid med Aurora enn hun klarte å gi. Etter skolen var hun 
oftest ute i skogen til foreldrene ringte henne hjem til middag med en bjelle. 

- Mamma og pappa hjalp meg å bli fri. Jeg var introvert som liten, jeg var ikke så interessert i mennesker. Jeg kunne sitte alene i timevis, 
og syntes det var kjempekjekt. Jeg valgte ofte å være alene framfor å være med venner. 

Da familien skulle adoptere en kattunge fra Dyrebeskyttelsen, fikk Aurora velge. Høyt oppe på et kjøleskap, mutters alene, lå en gammel, 
stor og grå katt. 

- Jeg husket første skoledag. Kattungene var som de andre barna i skolegården med mye bråk og tull. Jeg gjenkjente meg selv i Tulla. 
Resten av sine katteliv gikk Tulla daglig til skolebusstoppet for å vente på Aurora og følge henne gjennom skogen og hjem. Det virket som 
om katta visste når hun ville dukke opp, selv om timeplanen varierte. Tulla bommet aldri. 

- Hun likte egentlig ikke å bli kost med, men vi hadde en sterk forbindelse. 

KRIGERKVINNE: Aurora Aksnes vil gi fansen, alle «warriors & weirdos», styrke og aksept til å være seg selv. Foto: Agnete Brun Vis mer 

FESTIVALSOMMER: Aurora spiller på flere europeiske festivaler i sommer, før hun drar på norgesturné til høsten. Her er hun under Øyafestivalen 2016. 
Foto: Torstein Bøe / NTB Scanpix Vis mer 


AKTUELL 

• Kjent under artistnavnet AURORA. 

• Årets nykommer under Spellemannprisen 2015. Vant Spellemannprisen 2016 i klassen popsolist og tok også prisen for årets 
musikkvideo. 

• Aktuell med albumet «A Different Kind of Human (Step 2)». Synger i «Frozen 2»-traileren. Filmen har premiere til høsten. 

En morgen gløttet påskeharen opp fra sofaen i stua, neste dag hadde den funnet veien til toppen av hustaket. Men da haren ble med 
Aurora Aksnes til skolen og hun underholdt klassekameratene med fargerike beretninger, dukket den brått opp som bekymringsmelding i 
konferansetimen. 

- Lærerne trodde at jeg ikke forsto forskjell på virkelighet og fantasi, minnes Aurora. 

- De var bekymret for meg. Da sa mamma: «Nei, det er sånn hun skal være. Og det kommer til å bli hennes styrke.» 

Børen av fremmedfølelse ble løftet av henne. 

- Det var veldig definerende. Det var første gang noen sto skikkelig opp for meg. Jeg sto opp for meg selv mye, jeg ba aldri om hjelp heller. 
Men den gangen sto mamma opp for meg skikkelig, og det har jeg aldri glemt. 

Til dags dato fungerer morens ord som et kompass. Aurora strekker de spinkle armene ut foran seg og tøyer litt på håndleddene. Blikket 
glir mot en vakker, gedigen lysekrone før de vender tilbake. 

- Jeg visste at det var en grunn til at jeg skulle dyrke vennskapet med meg selv. Jeg kom til å trenge det. Det er viktig at alle som føler seg 
malplassert får en sjanse til å se at det er forståelse for dem i verden. 

Mest redd er hun for å finne ut at folk ikke forstår hva hun mener. Ofte møter hun en mangel på dybdeforståelse. For Aurora, hvis navn 
betyr morgenrødens gudinne, er ikke solnedgang og soloppgang «en fin ting». De er naturens kortvarige kunstverk. Vakre, men 
forgjengelige, gir de henne både intens glede og sorg. 

- Jeg synes det er skummelt å kanskje aldri helt bli forstått. Men kanskje det ikke finnes en ekte insider. Alle opplever å være outsider, 
noen bare mer enn andre. Akseptering er viktig i min verden. Og musikken... Musikken er et helbredningsinstrument. 



BARNDOMSBILDE: En ung Aurora Aksnes. Foto: Privat Vis mer 

NYFØDT: Pappa Jan Øyvind Aksnes med baby Aurora. Foto: Privat Vis mer 



HUSKETID: Mamma May Britt Aksnes jobber som jordmor og har oppfordret døtrene til å velge det som føles rett for dem selv, heller enn å lytte til andre. 
Selv føler Aurora seg som en alternativ helsearbeider. - Musikk et et helbredningsinstrument. Foto: Privat Vis mer 


Helst ville hun ha slått hjul nå på den ledige gulvplassen i Bibliotekbaren på Bristol, eller bedt noen om å løfte seg opp for å kunne ta på 
krystallene i den digre lysekronen, men slike innskytelser har Aurora lært seg å undertrykke. Gjestene skal slippe å sette smørbrød i 
vrangstrupen. 

- Jeg har lært at innskytelsene kan være ubehagelige for folk, men jeg har også lært meg når jeg skal gi meg hen til dem. De kan eskalere 
om jeg føler meg utrygg, men det hender jeg bruker dem bevisst når det er noe jeg ikke ønsker å snakke om, eller når jeg vil avlede. 


https://www.dagbladet.no/magasinet/en-fri-fugl/71242856 


7/16 












FESTKLARE: (F.v.) En konfirmasjonsklede! mamma May Britt, søstrene Miranda, Aurora og Viktoria, samt pappa Jan Øyvind Aksnes. Foto: Privat Vis mer 


Slik får 23-åringen dobbelt så gamle musikkbransjemenn til å lytte. Men spranget fra en naturnær vestlandsoppvekst til kravene som 
stilles til en internasjonal artist, ble i tøffeste laget. NRK-dokumentaren «En gang Aurora» (2018) avdekker hvordan Aurora tidligere har 
følt seg presset til å gi ut musikk hun ikke står inne for og sliter med å finne balansegangen mellom nærhet og avstand til fans. Hun ble 
oppdaget ved en tilfeldighet da en venninne postet en skoleavsluningsvideo av en syngende Aurora på Facebook. 

- Jeg har egentlig aldri ønsket å bli artist. Det bare skjedde. Det ble fort mye press, mye lyd, mye jobb og mange mennesker for en som 
meg, som liker veldig godt det motsatte. Da hjelper det hvis jeg har en mening som er større enn meg selv, å se at jeg kan hjelpe andre. Å 
lage god musikk gir en helt spesiell følelse. Jeg får en trygghet i meg. Jeg vet hvorfor jeg er her, hva jeg skal fylle tida med, og jeg har noe å 
løpe etter hele tida. Noe å jakte på som er her inne i meg. 

Aurora legger en smal hånd på brystkassen og pauser litt før hun med inderlighet fortsetter: 

- Det er helt magisk å ha en sånn mening i livet. Jeg blir aldri helt ulykkelig når jeg har det. Plutselig har jeg folk som lytter, og så blør 
meningen ut i tekstene mine, i hvem jeg er på scenen, i at jeg plutselig har lyst til å skrive politiske, ikke bare emosjonelle ting. 

Auroras budskap er: Hjelp deg selv før du hjelper andre. Stå i din egen kraft. Vær deg selv. 

- Jeg lærte dette på den harde måten i en periode da jeg hadde det tungt. Jeg slet med panikkangst som 18-19-åring og så hvor lite 
funksjonell jeg var, hvor lite jeg klarte å skape, hvor lite jeg klarte å hjelpe andre. 

At hun kommer fra en slekt der psykisk sykdom dukker opp i flere ledd i farsslekten, mens kunstnerisk talent finnes på begge sider av 
familien, oppfatter Aurora som en styrke. Søsteren, Viktoria Aksnes, fikk diagnosen som bipolar type II sommeren 2016, og beskriver 
Aurora som en av de sterkeste personene hun kjenner, og en stor støtte. 

- Jeg lærte meg tidlig å være sterk for andre. Og så har jeg lært mye av min egen reise i verden. Jeg har reist alene fra jeg var 16. Jeg har 
kjent på sorg og savn og på viktigheten av å være tro mot seg selv, sier Aurora. 

- Hvordan kom du deg på beina da du hadde panikkangst? 

- Ved å gi meg selv tid, ikke legge press på meg selv. Være snill med meg selv, passe på at jeg fikk bearbeidet det jeg trengte å bearbeide. 

Du kan ikke gjøre noe for andre før du er ditt fullkomne jeg. Og det er man ikke når man har mange skygger. 

- Hva var skyggene dine? 

- Det har vært forskjellige ting. Men den største skyggen var vel skyggen av min egen suksess i 2016, som jeg ikke forsto og ikke helt 
aksepterte. Jeg følte meg fanget i realiteten av at dette er nå en jobb. Du er ikke din egen hemmelighet lenger, du må dele deg selv med 
verden, og sånn er det bare. 


Hun strekker litt på armene som er kledd i en avklippet topp under en nettingtopp som matcher tyllskjørtet over grønne haremsbukser. 
Aurora mestrer kunststykket det er å se enkel og intrikat ut i klesveien, på samme tid. All styling gjøres i samarbeid med storesøstrene: 

Miranda Aksnes - som hun bor sammen med i Bergen og som ofte er med på turné - tar seg av sminke, mens designer-utdannete Viktoria 
syr sceneantrekkene. 

- Jeg er sta og tar alltid med egne ting. Magasiner vil ofte style meg, men da sier jeg bare at jeg vil ha det sånn. Jeg liker ikke at folk tar 
meg i ansiktet, bare Miranda får lov. Håret mitt gjør jeg selv, jeg liker ikke når folk tar meg på håret heller. 

- Hva skjer da? 

- Jeg kan bli veldig varm og så blir jeg sint. Jeg liker ikke å bli tatt på så mye. Å klemme er vanskelig. Jeg trenger frihet og rom. Men jeg 
elsker å ta folk i hendene, eller ta på armen. Hendene er min kropps øyne. 

- Var det derfor du studerte tegnspråk som valgfag? 

Aurora, som drømte om å bli forsker i molekylærbiologi, men hoppet av videregående for å satse fulltid på musikken etter 2. klasse, bryter 
ut i en trillende latter. 

- Ja. Jeg likte også tegnspråk fordi jeg stammet som liten. Når jeger spent og gira, stammer jeg fremdeles, men det verste var da jeg hadde 
tysk, som er et hakkete språk. 


Stammingen startet da nederlandske Joop, en familievenn og Auroras fadder og fortrolige, døde på julaften. Under julegudstjenesten fikk 
Aksnes-familien vite at han hadde falt om, begravelsen ble holdt i romjulen. Under seremonien følte 11-årige Aurora på både sin egen sorg 
og tristheten til alle rundt. Det ble så overveldende og intenst at hun kastet opp etterpå. 

- Det var da jeg lærte at begravelser ikke er noe for meg. Det var helt forferdelig Å synge er enklere enn å sitte på benkeradene og føle på 
egen og alle andres smerte. Nei, begravelser liker jeg ikke, dem får jeg ingenting ut av. Spesielt hvis de døde er unge. 

De er mange. Da Aurora gikk på ungdomsskolen, mistet søsteren Viktoria kjæresten sin. Han var 18 år gammel og døde i sengen i 
militæret av en uoppdaget hjertefeil. På videregående omkom Auroras venninne fra tegnspråkklassen i en trafikkulykke. 

- Jeg sang i min venninnes begravelse. Hun var snill, det var tungt. 

- Det var en som begikk selvmord også? 

- Ja, en venn av oss fra Os. Han var god, veldig god. Og så hadde jeg en som jeg var veldig nær som døde på Utøya. En gutt som jeg var 
forelsket i. Han var herlig. 

- Var du kjæresten hans? 

- Vi var nok det, selv om jeg var veldig ung da. Jeg var 15 da han gikk bort. Han var 17. 

Summingen i rommet øker på, men i Auroras krok er det stille. Plutselig sier hun: 

- Åtte dager etter at noen jeg har vært glad i har gått bort, føler jeg et nærvær. Den åttende dagen er det som om de er her fortsatt, og så 
aldri igjen. Derfor er spor åtte alltid tittelsporet på platene mine. Det er noe magisk med tallet åtte. 

- Du har sagt at du vil gi ut åtte album? 

- Ja. To tall er spesielle for meg: Åtte er trist, elleve gir mer håp. Min første plate kom ut den 11. Jeg kan bare ha elleve spor på platene. Og 
så er åtte det viktigste, alltid. Jeg kan ikke forklare hvorfor, det er bare sånn og må være slik. Man kan finne ut mye om meg hvis man vet 
at jeg er glad i de to tallene. 


Hun er også forkjemper for kjærligheten. Låter som «Queendom» har fått LGBT-samfunnet til å omfavne Auroras musikk. 

- Kjærlighetssamfunnet, retter Aurora, som er åpen om at hun har hatt forhold til både kvinner og menn. 

Friheten til å ikke definere seksualiteten opplever hun som større i sin generasjon enn blant de eldre. 

- Det er jeg er veldig stolt av, for vi setter merkelapp på så mye. Jeg synes det er så deilig at vi lar kjærlighet være kjærlighet. Noen ganger 
har man behov for merkelapper fordi man hører til et sted, men jeg har ikke behov for det selv. Jeg føler bare at jeg er en av kjærlighetens 
mange ytere. 

- Har du alltid visst at du kunne falle for kvinner? 

- Nei, men jeg har merket at jeg kunne bli betatt. Å falle for en kvinne er annerledes enn å forelske seg i en mann. En slags gjensidig form 
for beundring. Noe intellektuelt ekstra. 

- En gjenkjennelse? 

- Ja, en slags styrke og beundring. Jeg har lyst til å lære noe av kvinnene jeg faller for. Med menn er det kanskje litt mer seksuelt. Det er 
interessant å merke at det er en forskjell. 

- Hvordan er de du faller for? Har de også algeballe i kjøleskapet? 

AURORA AKSNES 


• Født: 15 juni 1996. 

• Familie: Mor, far og to søstre. Jeg vil ikke si at jeg er singel, men jeg har ikke kjæreste. Jeg er forelsket. 

• Beste egenskap: Selvstendighet. 

• Verste egenskap: Jeg kan være sta. Men den beste og den verste er at jeg er veldig emosjonell. 

• Leser: Bare fantasy. 

• Hører på: Enya og heavy metal. Jeg sovner ofte til heavy metal. Det er tungt, og deilig å høre på. 

• Ser på: Ghibli-filmer fra Japan. «Spirited Away». Hvis jeg trenger å gråte, ser jeg «The Grave of the Fireflies». Den er trist, den. 

• Blir provosert av: Urettferdighet. 

• Beundrer: Menneskers egenskap til å takle de usynlige hindere. 

• Er redd for: Å dø før jeg har lagd åtte album. Det er jeg veldig redd for, for det må jeg gjøre. 

• Drømmereisemål: Månen 

• Gjør om ti år: Lager kanskje album nummer åtte. 


«Jeg sang i min venninnes begravelse. Det var tungt.» 

— Aurora Aksnes (23), artist 

Aurora ler av hintet til algeballen Igor Septimus som nylig avgikk med døden i et glass med vann fordi hun hadde glemt å plassere den 
kjølig og leiligheten ble for varm og tørr for fem ukers fravær. 

- Nei, men det er ofte folk som er fri, de også. Sterke, sta damer liker jeg godt. Jeg unner verden å ha sånne damer, og jeg unner meg selv å 
ha en sånn dame i livet mitt. Det er en ekstra spirituell ting med kvinner som skaper nysgjerrighet. 

- At du har sulten og kan klare deg uten noe annet enn kunsten: Hvordan er du å elske for andre? 

- Jeg tror at jeg er vanskelig å elske. Det må være vanskelig å lære seg å bli elsket litt mindre enn sulten. Du kommer alltid på andreplass. 

- Er du ærlig om dette med dem du har vært sammen med? 

- Det har jeg vært. 

- Hvordan har de tatt det? 

- Jeg har ikke hatt så mange elskere i mitt liv, så langt. Jeg elsker mye og kan falle fort. Men så går det over også fordi ingen ting kan måle 
seg med det jeg føler når jeg lager musikk. 


Aurora leter etter ordene som kan beskrive det ubeskrivelige. 

- Det er det nærmeste jeg har kommet noe gudommelig, tror jeg. Jeg kan bare finne en elsker som forstår det. En som har lidenskap selv. 
En som også vet hva det betyr å skape noe. En med litt samme sult. Som kan den rare kunsten å sette pris på seg selv. Og vet at musikk 
kommer først. Alt annet kommer etterpå. Til og med om jeg hadde fått barn. 

- Så hadde barnet vært... 

-... nummer to. Det vet jeg. Jeg har mye kjærlighet i meg, og tror jeg kunne vært en god mor. Jeg har lyst på et barn som kan arve huset på 
Drange, som min far har bygget, og vi døtrene sikkert kommer til å overta. Det er det jeg tenker på. Om det er god nok grunn, vet jeg ikke, 
kommenterer hun. 

- Men jeg hadde nok slitt med samvittigheten fordi jeg ikke hadde klart å dy meg til å ta avstikkere i studio døgnet rundt. Det er en rar 
følelse at jeg har lyst til å gi mamma og pappa et barnebarn, men foreløpig har jeg ikke plass til annet enn musikk. 

For å beholde kontrollen, har Aurora lært seg ulike instrumenter, og begynt å produsere sin egen musikk. Det tøffeste har vært å måtte 
innse at hun ikke totalt kan gjenskape sin egen visjon. 

- Jeg hører lyder som ikke finnes ennå. Så det går ikke helt an å gjenskape det jeg har har inne i meg, og det har jeg akseptert. Men jeg 
skal jobbe et helt liv for å få det til. 

FREMTIDSDRØM: - Jeg drømmer om å kjøpe og bo på min egen øy i Hordaland. Der vil jeg ha katter, høns og villsau og lage musikk, sier Aurora. Foto: 
Agnete Brun Vis mer 


«Å falle for en kvinne er annerledes enn å forelske seg i en mann.» 

«jeg er vansKeng a eisne. u u Kummer aimu pa anurepiass.» 


— Aurora Aksnes 



Derfor avlyste han Spektrum-konserten 

DAGBLADET PLUSS 


https://www.dagbladet.no/magasinet/en-fri-fugl/71242856 


14/16 











https://www.dagbladet.no/magasinet/en-fri-fugl/71242856 


15/16 












https://www.dagbladet.no/magasinet/en-fri-fugl/71242856 


16/16 



